CONVENI DE COL·LABORACIÓ ENTRE L'AJUNTAMENT D'ESPLUGUES DE LLOBREGAT I L’ENTITAT ‘ETV-LLOBREGAT TELEVISIÓ, SL’ PER A LA DIFUSIÓ I PROMOCIÓ DE L’ACTIVITAT CIUTADANA DEL MUNICIPI D’ESPLUGUES DE LLOBREGAT.




A Esplugues de Llobregat, Casa Consistorial.




REUNITS


D'una part, La Sra. Pilar Díaz Romero, Alcaldessa-Presidenta de l'Ajuntament d'Esplugues de Llobregat, representant d'aquesta Corporació en virtut de les facultats conferides per l'article 21 de la Llei de Bases del Règim Local, facultada especialment per a aquest acte, i assistida pel Sr. Pedro Carmona Pérez, Secretari d'aquest Ajuntament.

D'altra part, el Sr. Frederic Cano i Campos, amb DNI ***5926**, Administrador únic d'ETV-Llobregat TV, S.L., amb domicili al carrer Verge de Guadalupe, 28-30, d’Esplugues de Llobregat, i NIF número B-626773321.

Ambdues parts es reconeixen, recíprocament, capacitat i competència per a la signatura del present conveni i


MANIFESTEN



1.- L'Ajuntament valora positivament la tasca que realitza Esplugues Televisió com a mitjà audiovisual local de comunicació, però també amb importants aportacions al món cultural, associatiu i a la formació i educació, des de fa més de 30 anys.

És una televisió que porta el nom de la nostra ciutat a tota la comarca del Baix Llobregat, així com al Barcelonès, part del Maresme i els dos Vallès, essent el seu àmbit de difusió el Baix Llobregat, no només a través del nom, sinó pel fet que un nombre important de les notícies dels informatius fan referència a Esplugues de Llobregat.

També es tracta d'una televisió capdavantera pel que fa a la implementació tecnològica en el món audiovisual, que treballa amb l'Ajuntament i les entitats d'Esplugues i realitza gravacions íntegres d'esdeveniments locals.

És remarcable així mateix el paper que juga com a escola de formació per a futurs professionals de la Comunicació, treballant en conveni amb totes les facultats de periodisme de les universitats de Catalunya, escoles de formació professional, instituts del Baix Llobregat i Barcelona, i centres de primària d'Esplugues de Llobregat.

Com a eina de difusió de la cultura i formació humanística i mediambiental que és la televisió, l'Ajuntament considera fonamental la forma en que ETV-Llobregat TV, S.L. apropa la graella de la programació a la comunitat educativa, associacions culturals i entitats esportives del municipi, per establir interaccions i aprofitar col·laboracions i sinergies entre llurs programes educatius, culturals i formatius i com impulsa l'associacionisme, la participació ciutadana, la normalització lingüística i la cultura i tradicions populars.

Mostra d'aquesta clara interacció amb el món associatiu són els nombrosos convenis i programes de col·laboració que consten als antecedents d'aquest Conveni. D’ençà l'any 1990 regeix la declaració feta pel Ple municipal d'Esplugues de Llobregat, com d’interès públic municipal el servei desenvolupat per l'emissora local d'ETV.

Alhora ETV es regeix pel codi deontològic del periodisme que va ser aprovat l'any 1992, en el marc del XI Congrés de Periodistes Catalans. ETV està adherida a la Fundació Consell de la lnformació de Catalunya, entitat sense afany de lucre constituïda per la manifesta voluntat del Col·legi de Periodistes de Catalunya (CPC) l'any 1997, amb la finalitat de vetllar per l'acompliment deis principis d'ètica professional periodística.

En conclusió, ETV és un mitja de comunicació que al llarg de la seva història s'ha consolidat a la comarca del Baix Llobregat, realitzant la seva tasca informativa de forma plural i transparent, respectant les diferències i la diversitat de la població i els agents socials. La seva voluntat de servei públic queda demostrada en la tipologia de programes que es duen a terme temporada rere temporada i en els suports que ha rebut i rep.

L'Ajuntament estima d’interès públic municipal mereixedor de la seva acció de foment, la pròpia difusió de la ciutat, de l'activitat ciutadana i dels esdeveniments polítics que s'hi desenvolupen, la tasca formadora en matèria de comunicació, la de promotor de la llengua catalana, i la d'agent propiciador de la participació ciutadana i l'associacionisme local; en definitiva, desenvolupa una activitat que és d’interès general en tant que faciliten una més àmplia informació a la ciutadania sobre l’activitat municipal i de la vida local en general, informació que té un accés molt limitat o nul en altres mitjans de comunicació més generalistes i d’abast superior al local i comarcal.

Aquesta televisió és l’únic mitjà televisiu local existent, que es fa de les informacions, activitat ciutadania i gestió municipal del municipi d'Esplugues.

ETV- LLOBREGAT TELEVISIÓ, SL necessita un marc estable de col·laboració, que garanteixi la continuïtat de la part de la programació televisiva que fa referència a Esplugues i, per tant, és considerada d’interès municipal.

2.- Tot i que compta amb el suport municipal des de fa molts anys, des de l’any 2020 s’ha considerat més adient renovar la relació entre Ajuntament i ETV- LLOBREGAT TELEVISIÓ, SL a través de convenis de col·laboració, que defineixen millor i de forma més detallada el conjunt de compromisos que conformen aquesta relació.

Mitjançant la signatura d’un conveni, es consolida la relació continuada durant els darrers anys entre l’Ajuntament i l’entitat, a la vegada que garanteix el projecte de mitjà televisiu local a llarg termini que és manifestament d’interès públic local.

Amb el conveni es concreten també els compromisos que assumeix ETV LLOBREGAT TELEVISIÓ, SL que permeten, d'una banda, una presència continuada de l’activitat sociocultural i ciutadana del municipi a la graella de la programació diària al llarg de l’any d’Esplugues Televisió; i d’altra banda, el compromís de fer extensiu al conjunt de la ciutat la difusió d’ETV.

3.- El Pla Estratègic de Subvencions de l’Ajuntament d’Esplugues de Llobregat 2020 – 2023 recull entre els seus Objectius específics de caràcter sectorial en matèria de comunicació el següent objectiu: “Fomentar la difusió de l’activitat sociocultural, econòmica, educativa, esportiva i ciutadana a Esplugues, així com de l’actualitat municipal”.

Així mateix, entre les accions de treball contemplades al Pla Estratègic de Subvencions (Fitxa 2020.170220201132416) es troba l’acció de “Donar suport al projecte de televisió local d’Esplugues”, establint-se expressament l’atorgament directe, per les raons recollides a la pròpia fitxa.

L’activitat desenvolupada per l’entitat ETV-LLOBREGAT TELEVISIÓ, SL i, en concret, el projecte presentat per l’entitat, encaixen amb les activitats objecte de foment de l’Objectiu específic sectorial transcrit i amb l’acció establerta a la Fitxa de referència.

4.- El projecte presentat per l’entitat ETV-LLOBREGAT TELEVISIÓ, SL recull les seves actuacions, objectius i necessitats per a l’exercici de 2021, que consta incorporat a l’expedient i que ha estat informat favorablement pel Departament de Comunicació municipal en considerar que el projecte aportat per l’Entitat ETV LLOBREGAT TELEVISIÓ, SL s’ajusta als objectius del Pla Estratègic de Subvencions 2020-2023.

5.- Així mateix, el Pressupost de la Corporació per a l’exercici 2021, preveu a la partida econòmica nominativa 68 49100 48001 - Conveni amb ETV-LLOBREGAT TELEVISIÓ, SL amb una dotació de 55.404,00 euros.
Per la qual cosa, les parts
A C O R D E N



1. OBJECTE DEL CONVENI

És objecte d’aquest document fixar les regles per les quals es regirà l'ajut econòmic que l'Ajuntament proporcionarà a l'Entitat per a la difusió de l’activitat sociocultural, econòmica, educativa, esportiva i ciutadana a Esplugues, així com de l’actualitat municipal, mitjançat la realització d’una programació televisiva específica amb programes de contingut exclusiu que facin referència a Esplugues i la seva emissió a ETV-Llobregat Televisió al llarg de l’any.

2. COMPROMISOS DE L’ENTITAT 

ETV-LLOBREGAT TELEVISIÓ, SL ratifica la seva voluntat de mantenir el vincle de col·laboració establert en els darrers anys amb l’Ajuntament d’Esplugues, i es compromet a realitzar una execució del projecte presentat per a l’exercici 2021 preservant principalment els elements que han estat valorats d’interès públic municipal.

En concret, l’Entitat com a beneficiària de la subvenció assumeix les següents
obligacions:

2.1. Informar a la ciutadania d’Esplugues de Llobregat amb transparència, pluralitat i de forma veraç de l’actualitat i de qualsevol tema que pugui afectar les seves vides, des de la vesant local i comarcal.

2.2. Respectarà en la totalitat de la seva programació els drets fonamentals proclamats per la Constitució Espanyola i, en especial vetllarà perquè no es doni cap situació de discriminació per raó de naixement, raça, sexe, religió, opinió o qualsevol altra condició o circumstància personal o social.

2.3. Respectar els trams de protecció a la infància en la totalitat de la seva programació.

2.4. Facilitar llocs de pràctiques per a estudiants.

2.5. Interactuar amb les escoles per facilitar l’accés d’alumnes als estudis de forma gratuïta.

2.6. Als efectes de donar compliment als objectius sectorials i transversals del Pla Estratègic de Subvencions:

	a) La programació d’ETV-LLOBREGAT TELEVISIÓ incorporarà als programes de contingut específic d’Esplugues:

	- Informació sobre l'activitat associativa i ciutadana.
	
	- Informació sobre les activitats socioculturals, econòmiques, educatives, esportives i ciutadanes d’Esplugues, i l’actualitat municipal, que els sigui proporcionada.

	b) Donarà difusió a les arts escèniques, musicals, artístiques, la cultura popular i festiva d’Esplugues.

	c) Donarà difusió al patrimoni cultural i arquitectònic Esplugues.

	d) Donarà difusió als drets civils i humans.

	e) Incorporarà la perspectiva de gènere en la seva programació.

	f) Donarà difusió de les activitats que duguin a terme les entitats d’Esplugues de forma gratuïta.

	g) Prestarà especial atenció als continguts que facin referència a col·lectius vulnerables.

	h) Donarà difusió de la vida i activitats dels sectors comercial i empresarial de la localitat.

i) Acreditarà que durant l’any 2021 i fins al 31 de desembre de 2021, manté el 30% de presència de dones en els seus òrgans de direcció, gestió o administració, que l’any 2020 va assolir com objectiu.


2.7. Fer constar el logotip de l’Ajuntament d’Esplugues a les instal·lacions d’ETV-LLOBREGAT TELEVISIÓ, així com en la totalitat de programes que tinguin per finalitat les actuacions incloses al punt anterior.

2.8. Justificar l’aplicació dels fons rebuts de l’Ajuntament d’Esplugues, en la forma i en el termini que s’estableix en aquest Conveni.

3.- COMPROMISOS DE L'AJUNTAMENT D'ESPLUGUES DE LLOBREGAT

3.1. Atorgar un ajut econòmic màxim de 55.404,00 €, a càrrec de la partida 68 49100 48001 Conveni amb ETV-LLOBREGAT TV, SL del pressupost de la corporació per a l’exercici 2021, en forma de bestreta, per al cofinançament dels següents conceptes: ‘Producció i emissió de programes de televisió’ que ha presentat
mitjançant sol·licitud de subvenció per al 2021 amb data de registre d’entrada a l’Ajuntament d’Esplugues de 26 d’abril de 2021.

3.2. Facilitar informació sobre l’activitat municipal d’interès per a la ciutadania, per tal que l’equip que elabora els programes divulgatius i els programes informatius d’Esplugues Televisió puguin fer la programació televisiva, amb tot el que comporta prèviament (edició de vídeos, preparació de guions, escaleta, gravació d’imatges i recursos gràfics, entrevistes a testimonis amb càmera de vídeo, etc.) i, per tant, donar continuïtat a la tasca comunicativa que porten a terme.

3.3. Facilitar material informatiu gràfic (cartellera i notes de premsa que realitza l’Ajuntament de la gestió municipal, d’activitat ciutadana i d’actes municipals), sempre que es requereixi per part de la televisió local.

4.- DOCUMENTACIÓ 

L’Entitat ha facilitat a l’Ajuntament la següent documentació:

· Projecte detallat de la programació televisiva que sigui d’interès per a la ciutadania del municipi i, per tant, que recau en benefici de la ciutadania d’Esplugues, amb la funció que realitza de mitjà de comunicació local, així com també els compromisos que adquireix l’Entitat, alineats amb els objectius transversals de l’Ajuntament d’Esplugues, així com també amb els objectius específics del Pla Estratègic de Subvencions 2020-2023.
· Pressupost detallat dels ingressos  i despeses de l’entitat.
· Full de domiciliació bancària
· Certificat relatiu a les retribucions dels òrgans de direcció o administració.

L’Entitat haurà de disposar dels llibres comptables, registres diligenciats i altres documents d’acord amb la legislació mercantil i sectorial aplicable, així com tots els estats comptables i registres específics si s’escau.

L’Entitat haurà de conservar els documents justificatius de l’aplicació dels fons rebuts i es sotmetrà a les actuacions de comprovació que s’estableixen per part de l’Ajuntament d’Esplugues de Llobregat, així com qualsevol d’altra comprovació i control financer en els termes previstos en l’art. 14 c) de la Llei General de Subvencions.

5.- JUSTIFICACIÓ 

5.1. L'Entitat presentarà la Memòria tècnica justificativa de la destinació de la  subvenció regulada en aquest Conveni abans de finalitzar el mes de març de 2022 i es referirà al període comprès entre l’1 de gener i el 31 de desembre de 2021.

La Memòria tècnica inclourà les següents informacions:

a) Detall d’activitats realitzades en col·laboració amb l’Ajuntament, amb indicació del número de tasques i/o actes
b) Tasques realitzades en matèria de sensibilització, divulgació i informació a la població, amb el número d'accions, identificació del contingut i del públic objectiu i, en el seu cas, persones participants.
c) Avaluació de l’impacte social de l’activitat realitzada.
d) Propostes de millora.
e) Balanç econòmic (relació exhaustiva de les despeses efectuades i dels ingressos percebuts) per l'Entitat referit a l’exercici 2021.
f) Exemplars de tot el material  de  difusió  i publicitat  de  l'activitat subvencionada, en el seu cas.


5.2. L’Entitat també aportarà la documentació de la  justificació econòmica de l’aplicació dels fons aportats per l’Ajuntament

La documentació acreditativa de la  justificació econòmica inclourà:

a) Certificació expedida per l’entitat perceptora, conforme ha estat acomplerta la finalitat per a la qual es va atorgar la subvenció. S'aportarà el balanç econòmic i les factures originals. Caldrà fer constar que les actuacions realitzades  han estat finançades amb la subvenció i el seu cost, amb el desglossament  de cadascuna de les despeses en que han incorregut.

b) Les factures hauran de complir els requeriments establerts en l'article 6 del Reial Decret 1496/2003, de 28 de novembre (BOE 29.11.2003), pel qual es regulen les obligacions de facturació, i que són els següents:

· Número de factura
· Data de la seva expedició
· Nom i cognoms, raó o denominació social completa, NIF i domicili, tant de l'emissor com del destinatari.
· Descripció de les operacions realitzades.
· Tipus impositiu aplicat.
· Quota tributària que, en el seu cas, es repercuteixi, que haurà de consignar-se per separat.
· Data en la que s'ha efectuat l'operació, sempre que sigui diferent a la d'expedició de la factura.
· En el seu cas, especificació deis preceptes corresponents de la Llei de l'IVA que determinen l'exempció o no subjecció a l'impost.
· Excepcionalment, es podran presentar factures simplificades per un import total que no podrà superar el 20% de la despesa justificada, tret d'aquells casos en que, per la naturalesa de l'activitat, quedi degudament justificat. Les factures simplificades hauran de complir amb les obligacions de facturació exigides en la normativa legal vigent i hauran de contenir de forma expressa els conceptes als quals fan referència. 

L’import de les despeses econòmiques justificades haurà de ser, com a mínim, un 20% superior a l’import de la subvenció atorgada.

Tot i això, el finançament aportat per l’Ajuntament s’entendrà amb caràcter global per a totes les activitats de l’entitat, i per tant, la justificació econòmica podrà ser també amb caràcter global, incorporant sempre justificants de despesa de cada una de les activitats finançades, que correspongui com a mínim al 30% del pressupostat per a l’activitat en qüestió, dins el projecte presentat per l’entitat.

Només se subvencionaran despeses directes d’aliments si es consideren necessàries per a la realització d’alguna activitat vinculada al projecte i s’acrediti degudament la coincidència de l’àpat amb la data de l’activitat. No se subvencionaran begudes alcohòliques ni els productes de tabac.


5.3. Així mateix, s’aportarà qualsevol altre documentació que a requeriment de l'Ajuntament s'estimi oportú per a la correcta fiscalització de la despesa, com els butlletins acreditatius de cotització a la Seguretat Social (TC1,TC2...), en el seu cas.

5.4. Totes les justificacions de despeses contindran una declaració de la persona beneficiària o de qui el representi, en la que es faci constar que l'IVA suportat i inclòs en els documents justificatius no ha estat objecte de deducció.

5.5. L’Entitat haurà de retornar la totalitat dels fons subvencionats que no hagin estat aplicats a la finalitat prevista en el present Conveni durant el seu període de vigència.

5.6. L’Entitat resta sotmesa a les actuacions de comprovació i control de l’Ajuntament.

· Comprovació de la justificació: El departament gestor comprovarà la correcta justificació de la subvenció, així com la realització de l’activitat i l’acompliment de la finalitat que va determinar l’atorgament de la subvenció.
· Control financer: El control financer de les subvencions s’exercirà per la Intervenció municipal d’acord amb l’establert en l’article 44 i següents de la Llei 338/2003 de la Llei General de Subvencions i dels articles 33 i 34 de l’Ordenança Reguladora de subvencions de l’Ajuntament. La Intervenció municipal informarà dels comptes justificatius de la subvencions en l’exercici de control permanent de l’activitat econòmica-financera.


6.-  PRINCIPIS ÈTICS I REGLES DE CONDUCTA.- 


6.1. De conformitat amb l’article 55.2 de la Llei 19/2014, de 29 de desembre, de transparència, accés a la informació pública i bon govern, s’estableixen els principis ètics i les regles de conducta als quals han d’adequar l’activitat les persones beneficiàries de subvencions: 

a) El respecte de l’ordenament jurídic i el principi de legalitat. 

b) El respecte i la protecció dels drets fonamentals i les llibertats públiques i dels drets estatutaris.

c) La transparència de les activitats finançades mitjançant aportacions econòmiques procedents de l’Ajuntament d’Esplugues de Llobregat. 

d) El compromís de no incitar, per cap mitjà, a autoritats, càrrecs públics, o personal al servei de l’administració pública o dels seus ens dependents a infringir l’ordenament jurídic o les regles de comportament establertes pel codi de conducta. 

e) El compromís de no intentar exercir influència sobre autoritat, càrrec públic, o sobre personal al servei de l’administració pública o dels seus ens dependents, per obtenir una actuació en benefici propi o de tercer, respectant absolutament la seva actuació independent i no condicionada per conflictes d’interessos, per qualsevol incompatibilitat o per qualsevol causa que comporti el deure d’abstenció, i garant de la igualtat de tracte de totes les persones, evitant qualsevol mena de discriminació i arbitrarietat en la presa de decisions o en l’informe sobre assumptes públics en els que intervinguin per raó del càrrec o lloc de treball. 

f) L’ajustament de la gestió i l’aplicació dels recursos públics a la legalitat pressupostària i a les finalitats per a les quals s’han concebut i atorgats. 

g) El retiment de comptes i la responsabilitat per les actuacions pròpies. 

h) La utilització de la informació a què tenen accés en benefici de l’interès públic, sense obtenir cap avantatge propi ni aliè. 

i) El compromís general i directe per la qualitat de les activitats o serveis que presti i el compliment dels drets de les persones usuàries o destinatàries de les seves activitats. 

j) La bona fe. 

k) No oferir cap obsequi de valor, favor o servei a autoritat o càrrec públic, o personal al servei de l’administració pública o dels seus ens dependents, per raó del càrrec o que pugui comprometre l’execució de llurs funcions. 

l) No obtenir ni tractar d’obtenir la informació o influir en la presa de decisions de manera deshonesta. 
m) El compromís de proporcionar informació actualitzada, fidel  i no enganyosa en l’actuació comprovadora de la Intervenció i de mantenir-la actualitzada posteriorment. 

n) El compromís d’acceptar i complir les mesures adoptades en el cas d’incompliment de les obligacions legals establertes o pel codi de conducta.

6.2. L’incompliment dels principis ètics i regles de conducta establerts a l’apart primer d’aquesta clàusula, per part de les persones beneficiàries de subvencions, tindrà el següents efectes:

a) Si el comportament contrari als principis ètics i regles de conducta constitueix, simultàniament, una infracció administrativa de les recollides als articles 52 i següent de la Llei 38/2003, de 17 de novembre,  General de Subvencions, es prendrà en consideració aquest comportament al moment de determinar la graduació de la sanció corresponent. Així mateix es procedirà a deixar constància a l’expedient i el publicarà mitjançant el Portal de la Transparència.

b) Si el comportament contrari als principis ètics i regles de conducta no resultés constitutiu d’una infracció administrativa de les recollides als articles 52 i següent de la Llei 38/2003, de 17 de novembre,  General de Subvencions, es deixarà constància a l’expedient administratiu i es publicarà mitjançant el Portal de la Transparència. 


DISPOSICIONS COMUNS  

1. Competència:

Aquest conveni de col·laboració s’emmarca en l’àmbit de les competències de l’Ajuntament d’Esplugues de Llobregat en matèria de promoció de l’activitat sociocultural, econòmica, educativa, esportiva i ciutadana a Esplugues, així com de l’actualitat municipal.

2. Règim jurídic:

El règim jurídic d’aquest conveni està determinat per les següents disposicions normatives:

· Ordenança General reguladora de la concessió de subvencions de l’Ajuntament d’Esplugues de Llobregat.
· Llei 38/2003, de 17 de novembre, General de Subvencions i les disposicions que resultin aplicables del seu reglament de desenvolupament.
· Normativa sobre subvencions establerta en el Decret 179/1995 de 13 de juny, pel quals s’ aprova el Reglament d’obres, activitats i serveis dels ens locals de Catalunya.
· Decret Legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya.
· Llei 40/2015, d’1 d’octubre, de règim jurídic del sector públic.
· Llei 7/1985, de 2 d’abril reguladora de les bases del règim local.
· Resta de la normativa de dret administratiu, tant comunitari, com estatal, autonòmic o local que resulti d’aplicació.
· Així mateix resulta d’aplicació el Pla Estratègic de Subvencions 2020-2023, de l’Ajuntament d’Esplugues de Llobregat i el contingut específic d’aquest Conveni.

3. Vigència:

El present conveni tindrà vigència d’un any, des del dia ú de gener de 2021 i fins al trenta-u de desembre de 2021.

4. Seguiment i control:

Es crearà una comissió mixta de seguiment d’aquest conveni amb la finalitat d’aconseguir una col·laboració més fluïda i estreta que doni compliment als interessos d’ambdues parts.

La comissió estarà presidida pel regidor/a delegat/da de Comunicació, que  tindrà vot de qualitat en cas d’empat. També formaran part de la Comissió dos vocals. Les persones que hagin d’actuar com a vocals seran designades una per l’Ajuntament i una per l’Entitat. La Comissió serà creada per resolució de l’Alcaldia, que determinarà les persones membre i les que hagin d’actuar com a suplents.

Serà funció d’aquesta comissió qualsevol qüestió que es susciti en interpretació i/o execució del mateix.

Seran funcions d’aquesta comissió:

· Vetllar pel compliment de les determinacions d’aquest conveni.
· Vetllar pel correcte desenvolupament de les activitats objecte de suport municipal en la totalitat dels seus aspectes i, especialment, en allò que pugui afectar a la ciutadania.
· Proposar a les parts, en allò que correspongui, les actuacions a realitzar per resoldre les incidències que es detectin durant la realització de l’activitat.
· Resoldre les possibles discordances entre l’activitat real de l’Entitat i les previsions realitzades en aquest conveni.
· Facilitar la resolució dels dubtes interpretatius que puguin sorgir en relació amb el  present conveni i/o el desenvolupament de l’activitat.
· Totes aquelles que es desprenguin dels termes d’aquest conveni., així com també qualsevol qüestió que es susciti en interpretació i/o execució del mateix.

La comissió de seguiment es reunirà com a mínim una vegada cada semestre. També podrà reunir-se sempre que ho demani qualsevol de les parts representades.

5. Interpretació i modificació del conveni:

La interpretació de les clàusules del conveni es realitzarà, preferentment, de forma consensuada entre les parts. No obstant, l’Ajuntament d’Esplugues de Llobregat es reserva les facultats d’interpretació que es derivin de l’aplicació de la legislació vigent.

La modificació dels termes d’aquest conveni requerirà l’acord exprés i previ de les parts.

6. Protecció de dades:

L'Ajuntament i l'Entitat es comprometen a complir totes les prescripcions de protecció de dades personals que segons el Reglament (UE) 2016/679, del Parlament Europeu del Consell, de 27 d'abril de 2016 relatiu a la protecció de les persones físiques en el que respecta al tractament de dades personals i a la lliure circulació d'aquestes dades i de la Llei orgànica 3/2018, de 5 de desembre, de protecció de dades personals i garantia dels drets digitals., o norma que la substitueixi; així com la resta de disposicions reguladores de la matèria que resultin d'aplicació.

7. Extinció i resolució:

Aquest conveni s’extingirà pel compliment de les actuacions que constitueixen el seu objecte o per incórrer en causa de resolució.

Són causes de resolució:
a) El transcurs del termini de vigència del conveni sense que s’hagi acordat expressament la pròrroga del mateix.
b) L’acord unànime de les parts.
c) L’incompliment de les obligacions i compromisos assumits per part d’alguna de les parts. En aquest cas, qualsevol de les parts podrà requerir de la part incomplidora el compliment en un determinat termini amb les obligacions o compromisos que es considerin no complerts. D’aquest requeriment es donarà trasllat a la persona que presideix la comissió mixta de seguiment i control.
d) Si transcorregut el termini indicat en el requeriment persistís l’ incompliment, la part que el va dirigir notificarà a la part incomplidora la concurrència de la causa de resolució i se entendrà resolt el conveni. La resolució del conveni per aquesta causa podrà comportar la indemnització dels perjudicis causats.
e) Per la modificació substancial en les circumstàncies que van donar lloc a la subscripció d’aquest conveni. En aquest cas, qualsevol de les dues parts podrà instar la resolució del conveni, que haurà de ser acordada per les parts signats.
f) Per decisió judicial declaratòria de la nul·litat del conveni.
g) Per qualsevol altra causa distinta de les anteriors prevista en el present conveni i a la normativa que resulti d’aplicació.

8- Compromisos econòmics i tècnics

Els compromisos econòmics i d'execució d'activitats concretats en aquest conveni tenen caire flexible. Podran ser objecte d’adaptacions en funció de les activitats que s’estimi oportú desenvolupar de mutu acord a partir de la comissió de seguiment regulada a l’apartat 4 anterior d’aquesta clàusula,  sempre que l’adaptació s’ajusti a l’objecte del conveni i comporti una major aportació municipal per sobre de la quantitat màxima establerta.

9- Règim sancionador

L'Entitat resta sotmesa a les responsabilitats i al règim sancionador que sobre infraccions administratives en matèria de subvencions estableix la Llei General Pressupostària.

10. Jurisdicció competent
 
Qualsevol litigi entre les parts relacionat amb l’execució del present conveni i tots els acords sorgits del mateix, seran dirimits únicament davant del jutge competent dels Jutjats i Tribunals de la Ciutat de Barcelona.


CLÀUSULA ADDICIONAL

El present conveni és independent de qualsevol conveni de col·laboració posterior que es pugui subscriure entre les parts signants.

